Nariadenie Komisie (EHS) č. 2304/82
z 20. augusta 1982,
ktorým sa druhýkrát mení a dopĺňa nariadenie (EHS) č. 32/82, ktorým sa ustanovujú podmienky na poskytnutie osobitných vývozných náhrad na hovädzie a teľacie mäso
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené Aktom o pristúpení Grécka, a najmä na jeho článok 18 ods. 6,
keďže nariadenie Komisie (EHS) č. 32/82 [2], v znení nariadenia (EHS) č. 752/82 [3], definovalo podmienky na poskytnutie osobitných vývozných náhrad pre hovädzie a teľacie mäso;
keďže nariadenie (EHS) č. 32/82 nevylúčilo uplatňovanie článku 5 nariadenia Rady (EHS) č. 565/80 zo 4. marca 1980 o vyplácaní vývozných náhrad vopred, pokiaľ ide o poľnohospodárske výrobky [4]; keďže tam, kde sa využívajú ustanovenia článku 5 nariadenia (EHS) č. 565/80, malo by sa ujasniť, že osvedčenie uvedené v článku 2 ods. 2 nariadenia (EHS) č. 32/82 by sa malo colným orgánom predkladať v čase splnenia colných formalít na umiestnenie výrobku do colného skladu alebo do bezcolného priestoru; keďže v dôsledku toho je tiež potrebné zmeniť a doplniť toto osvedčenie; keďže s cieľom zaistiť, aby nedochádzalo k žiadnej náhrade, by sa malo zabezpečiť, aby takéto výrobky nepodliehali činnostiam uvedeným pod 2, 3 a 4 článku 4 ods. 5 nariadenia Komisie (EHS) č. 798/80 z 31. marca 1980, ktorým sa ustanovujú všeobecné podmienky pre vyplatenie vývozných náhrad vopred a kladné kompenzačné čiastky, pokiaľ ide o poľnohospodárske výrobky [5], naposledy zmeneného a doplneného nariadením (EHS) č. 1663/81 [6];
keďže článok 4a nariadenia (EHS) č. 32/82 určuje podrobné pravidlá pre postup, akým členské štáty oznamujú Komisii množstvá výrobkov, na ktoré boli vyplatené osobitné vývozné náhrady; keďže by sa mal doplniť stanovením, že oznamovanie množstiev umiestnených do colného skladu alebo do bezcolného priestoru je prioritné, ako je uvedené v článku 5 nariadenia (EHS) č. 565/80;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (EHS) č. 32/82 sa mení a dopĺňa takto:
1. K článku 2 ods. 2 sa pridáva tento pododsek:
"Keď sú však produkty uvedené na základe dojednaní ustanovených v článku 5 nariadenia (EHS) č. 565/80, musí sa colným orgánom predkladať osvedčenie uvedené v predchádzajúcom pododseku v čase splnenia colných formalít uvedených v článku 2 ods. 1 nariadenia (EHS) č. 798/80. Tam, kde sa uplatňuje tento pododsek, nepovoľujú sa činnosti uvedené v bode 2, 3 a 4 článku 4 ods. 5 nariadenia (EHS) č. 798/80 odlišne od tohto nariadenia."
2. Článok 4a sa nahrádza takto:
"Článok 4a
Členské štáty oznámia Komisii telexom do 25. dňa každého mesiaca množstvá, a pokiaľ je to možné, popisy výrobkov, na ktoré bola na základe osvedčení vyplatená osobitná náhrada alebo sa uskutočnilo jej vyplatenie vopred podľa článku 25 nariadenia (EHS) č. 2730/79 alebo podľa článku 5 nariadenia (EHS) č. 565/80 počas predchádzajúceho mesiaca na základe osvedčenia."
3. Príloha sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. augusta 1982